《吴景良农庆堂诗》
元代·黄玠

维扬禹疆，厥壤维沃。尔服尔耕，贻我嘉谷。翼翼冷风，自南自东。

侯顺侯𡆬，岁聿屡丰。有稻有稌，有𪍓有穱。我庾既崇，如山斯岳。

先民是遗，匪予是能。擪籥吹诗，用荐厥声。厥声洋洋，式歌且咏。

锡庆自农，畴敢弗敬。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。